泛長城東溪暝宿崇光寺寄處士陸羽聯句
作者：清晝
朝代：唐

paragraphs: 箬水青似箬，玉山碧於玉。
逼霄沓萬狀，截地分千曲。
萍解深可窺，林豁遙在矚。
已高物外賞，稍滌區中欲。
野鶴翔又飛，世人羈且跼。
沈吟跡所悞，放浪心自足。
緬懷虛舟客，願寄生芻束。
說詩整頹波，立義激浮俗。
荆吳備登歷，風土隨編錄。
恨與清景別，擬教長路促。
溪鳥語鸝嘍，寺花翻躑躅。
印圍水壇淨，香護蓮衣觸。
捧經啓紗燈，收袵禮金粟。
安得扣關子，玄言對吾屬。